
A tanulmányút általános értékelése

Nagy érdeklődéssel készültem arra a lehetőségre, hogy megismerhetem más, hazánknál fejlettebb gazdaságú országok szakképzésének rendszerét, és ezzel alkalmam nyílik azt összehasonlítani a magyar szakképzéssel.

Szakmai egyeztetések a tanulmányutat megelőző időszakban 

A szakmai tanulmányutat megelőző időszakban a szervezők, minden részletre kiterjedő információt nyújtottak. ami a felkészüléshez kell, ami az utazást segítette. Az utazás előtt részletes programot kaptunk, valamint a német szakképzés rendszerét bemutató anyagot.

A szervezés nagyon gondos volt, minden részletre kiterjedt, a program szerinti időbeosztást a busz hibája okozta nehézségek ellenére sikerült tartani.

A program értékelése 

A program alapvetően az eredeti célkitűzéseit teljesítette, azaz a németországi duális rendszert nagyrészt bemutatta. Általánosan megállapítható, hogy nem volt olyan meglátogatott intézmény, amelyik ne szolgált volna hasznosítható tapasztalattal.

Az előadók minden esetben alaposan felkészültek. Prezentációs bemutatóval, illetve annak jegyzetelésre alkalmas nyomtatott változatával segítették az előadások követését. Külön jelzi a szervezők gondosságát, hogy minden előadó pontos elérhetőségeit megkaptuk a későbbi informálódáshoz, kapcsolatépítéshez.

A tanulmányúton résztvevők száma megfelelő volt a csoportmunkához. Minden csoporttag egyformán aktív és érdeklődő volt. Az előadások, a meglátogatott intézményekben tapasztaltak kitűnő vitaindítóul szolgáltak. 
A meglátogatott intézmények:

Müncheni Építőipari Ipartestület / Bauinnung München /
Az Oktatási Központ vezetője, Dipl.-Ing. Kai-Uwe Holtschmidt bemutatta az Ipartestület szakképzési tevékenységét, valamint ismertette a németországi építőipari duális szakképzési rendszer gyakorlatát  és finanszírozási modelljét. Megtekintettük az Építőipari Gyakorlati Képzőközpont tanműhelyeit. Megismertük az Építőipari Ipartestület szerepét az építőipari szakmák gyakorlati képzésében, a szakmai felügyelet ellátásában, valamint a vizsgakövetelmények meghatározásában, és a vizsgáztatás lebonyolításban.

Délután látogatást tettünk a Müncheni és Felső-Bajorországi Kézműves Kamaránál 
/ Handwerkskammer für München und Oberbayern /
Itt Dietmar Schneider osztályvezető helyettes bemutatta a Kamara tevékenységét, és ezen belül a szakképzés területén végzett munkát. Tájékoztatást adott a német duális szakképzési rendszerről, az elméleti, valamint munkahelyi, és az un. üzemen kívüli gyakorlati képzés rendszeréről a szakképzés három éves tanulmányi ideje alatt.  Ezt követően Dr. Georg Schärl osztályvezető helyettes a tanuló-szerződés tartalmi követelményeinek, a tanulók járandóságainak, illetve munkabérének, valamint a gyakorlati képzés ideje alatti kollégiumi ellátás biztosításnak jogi és pénzügyi feltételeit ismertette. A szakképzés, vizsgáztatás rendszeréről tartott előadásán sajnos nem tudtam részt venni, mivel a meghibásodott buszunkkal a szervizbe kellett mennem, a sofőrjeinknek segíteni tolmácsolni.
Erdingi Szakiskola és Képzőközpont
Dr.-Herbert-Weinberger-Schule, Staatliche Berufsschule Erding
Itt OStD Dieter Link, iskolavezető fogadott minket. Bemutatta az intézményt és ismertette a náluk folyó munkát. Az iskolában gépipari, építőipari és vendéglátó-ipari szakmák elméleti, valamint a szorosan ahhoz kapcsolódó gyakorlati képzés folyik.
A Müncheni és Felső-Bajorországi Kézműves Kamara Traunsteini Gyakorlati Képző-központjában / Handwerkskammer für München und Oberbayern, Bildungszentrum Traunstein / Max Stadler, az oktatási központ vezetője ismertette velünk a gyakorlati képzés németországi rendszerét. Az intézmény a lakatos, karosszérialakatos, autószerelő, kőműves, ács és asztalos szakmák mellett, a fodrász és kozmetikus tanulók gyakorlati képzését végzi. Vendéglátónk bemutatta az intézmény munkáját, majd vezetésével megtekintettük a tanműhelyeket. 

A program eredményei, személyes tapasztalataim, következtetések
A tanulmányút során megismerhettünk olyan jó gyakorlatokat, melyek a szakképzés aktuális magyar problémáinak kezelésében is jól hasznosíthatóak. Tovább fejlődött a szaknyelvi ismeretem, az idegen nyelvű kommunikációs képességem.
A duális képzés a valóságban inkább triálisnak mondható. Az iskola és a gazdálkodó képzési tevékenysége mellett jelentős az üzemek feletti képző központok szerepe a szakképzésben. A tanulók itt elmélyíthetik elméleti és gyakorlati tudásukat. Kiegészítő gyakorlati oktatás keretében szakmai specializációkat sajátíthatnak el, s a tanulók a kapcsolódó szakmák munkaterületeit is megismerhetik. Erre a feladatra Magyarországon elvileg a TISZK-ek alkalmasak lehetnének, de ma ez nem feladatuk. Emiatt nálunk gond a tanuló részére szakmája azon fogásainak elsajátítása, amelyeket a gyakorlati képzőhelye esetleges bizonyos fokú szakmai specializálódottsága miatt nem tud neki oktatni; másrészt a tanulók a közvetlen szakmájuk fogásain kívül ahhoz kapcsolódó szakmákból gyakorlati ismeretet csak kivételesen szerencsés esetben szerezhetnek: ha ezt képzőhelyük fontosnak tartja és lehetőséget is teremt rá /pl.: villanyszerelő tanulónak a tanterv szerint nem kell tudnia hegeszteni – csak a valóságban!/ 

Németországban az üzemek feletti képző központok műszaki felszereltsége, anyagokkal és eszközökkel való ellátottsága, a képzőhelyek kialakítása igen magas színvonalú. 

Ez általában jellemző a magyarországi TISZK-ekre is, ami megerősíti azt a véleményemet, hogy – megfelelő anyagi, szervezési és jogi feltételek megteremtése esetén – alkalmassá tehetők lennének ilyen – szerintem igen fontos – feladat ellátására is.

Feltűnő már a képzőhelyen is megkövetelt igényesség, rend, tisztaság. Ez követendő példa lehet a majdani munkahelyükön is.

Az elméleti és gyakorlati képzés aránya a magyarországihoz hasonló, de az üzemi szakmai gyakorlati képzés náluk hamarabb kezdődik. Nálunk a „gyermekmunkától” való idegenkedés miatt a diákok egy évet elvesztenek a szakképzésből, amit olyan elméleti, közismereti tárgyak tanulásával töltenek, amit már az általános iskolában sem szerettek / hiszen akik ezeket a tárgyakat kedvelik, általában nem szakmunkásképzőbe mennek./  

A német képzési rendszernek nagyobb és rugalmasabb az átjárhatósága, a képzések egymásra épülése. A mestervizsga náluk utat nyit a főiskola vagy egyetem felé, míg nálunk a mesterképzés lényegében „kilóg” az egymásra épülő képzési szintek sorából, a felsőfokú képzéshez nem szükséges és nem elégséges alap.

Még szembetűnőbb az a különbség, hogy a német képzési rendszerben a gyakorlati képzés az üzemekben csak tanulószerződéssel folytatható, és tanulószerződés másodszakmás képzésre is köthető. Az iskolával kötött együttműködési megállapodás /egyébként megítélésem szerint felemásan szabályozott és értelmetlen rendszere / náluk ismeretlen.

Az a németországi szisztéma, hogy a vállalkozó/vállalat be kell, jelentse az igényét a kamarának a tanulóképzésre, és a kamara a képzés megkezdése előtt a képzőhelyet ellenőrzi, minősíti, hogy a feladat ellátására alkalmas-e, a magyar gyakorlattal azonos. A tanulók kiválasztása – elhelyezése azonban lényegesen különbözik a hazai gyakorlattól.

Németországban a tanuló már a szakképzés megkezdése előtt tanulószerződést köt a képzőhellyel. Ez persze náluk is azt jelenti, hogy ez a szakmai gyakorlat megkezdése előtt történik, de nálunk a szakmai gyakorlat nem az iskola első évében kezdődik. Emiatt a magyar szakmunkástanuló az esetek döntő többségében úgy jár 1-2 évig a szakmunkásképzőbe, hogy fogalma sincs róla, hol lesz a képzőhelye – és lesz-e egyáltalán.

Németországban még inkább növeli a tanuló motiváltságát az, hogy a képzőhely általában azzal a diákkal köt tanulószerződést, akit az iskola elvégzése után foglalkoztatni akar. Nálunk a legtöbb esetben a tanulók véletlenszerűen kerülnek ki egy-egy céghez, amely nem is biztos, hogy fel akarná venni /bármilyen jó a tanulmányi eredménye/. Az iskola után munkaviszony létesítésére - pl. az építőiparban a konjunktúra nagyfokú bizonytalansága miatt – a legnagyobb jóindulat és kölcsönös megelégedettség ellenére sem tud egy vállalkozás sem garanciát vállalni. A magyar gazdaságban a kereslet – kínálat nem megfelelő viszonya, a gazdaság gyengesége miatt az ipar erősen és kiszámíthatatlanul hullámzó igénye az egyes szakmák iránt ezt a helyzetet jelentősen nehezíti, az oktatók és tanoncok motiváltságát egyaránt aláássa.

A fentiekkel függ össze az is, hogy így nálunk az a viszonylag kevés - és talán fogyatkozó? – cég, amelyik gyakorlati képzőhelynek bejelentkezik, nem magának, hanem sok esetben a saját konkurenciája számára nevel utánpótlást. Ez a különbség teszi érthetővé, hogy míg a német kézműves ipar jelentős anyagi áldozatot vállal a szakmunkásképzés megvalósításában, addig az adóprésben vergődő magyar vállalkozások sokkal nehezebb anyagi helyzetük miatt még /az egyébként jelentősen lecsökkentett/ állami anyagi támogatás mellett sem szívesen foglakoznak tanulóképzéssel. 

A szakképzésben a mesterek szerepe, de a velük szemben támasztott követelmények is nagyobbak a nálunk megszokottnál / 5 év nem csak egyszerűen szakmai, hanem mesterként teljesített gyakorlat/.

Nem volt módom egyértelműen tisztázni, hogy a „tiszteletbeli vizsgáztatók” milyen körből verbuválódnak, és, hogy e tevékenységüket tiszteletdíjért, díjazásért vagy ingyenesen, pusztán a szakma iránti elkötelezettségből végzik. A rendelkezésünkre bocsájtott anyag ez utóbbit valószínűsíti, mivel nem említi, hogy kitől kapnak tevékenységükért honoráriumot. Az azonban egyértelmű, hogy a vizsgabizottságokat a kézműves kamara szervezi, és a szervezésben és lebonyolításban jelentős szerepet kapnak az üzemek feletti képző központok.

Mindez a vizsgák központosított szervezésén alapul, melynek során a tanulókat a vizsgákra beosztják, és nem automatikusan zajlik egy iskolában egy szakma egy tanulócsoportjának vizsgája egyidejűleg, a létszámtól függetlenül. A tanulók vizsgára történő „beosztása” elvileg lehetővé teszi egy-egy vizsgára az optimális tanulólétszám kialakítását.  

Németországban szintvizsga régóta van, a magyarországihoz hasonló feltételekkel, lebonyolítása náluk is a kamara felelőssége, eltérés, hogy a tanulói munkanapló leadása náluk kötelező, a szintvizsgára bocsájtás feltétele. Ez azt jelenti, hogy a munkanapló vezetését Németországban igen komolyan veszik. Erre bizony nálunk is szükség lenne. 

A szintvizsgák rendszere a tanulókat és az oktatókat is jobb munkára ösztönzi. Az oktatók is tapasztalatokat szereznek a felkészítés megfelelő voltáról, a tanulók előrehaladásáról, és a diákok is erőteljes / az évközi osztályzatoknál komolyabb/ visszajelzést kapnak arra vonatkozóan, hogy tudásuk eléri-e az elvárt szintet, vagy – legrosszabb esetben – arról, hogy célszerűbb lenne más pályát választania.

A szintvizsga jelentősége tehát igen nagy, de a záróvizsga eredményébe szakmától függően számít be. Meglepő, és számomra nem igazán érthető, hogy bár a Németországban szintvizsga minden szakmában kötelező, az építőipari szakmákban az eredménytelen szintvizsga a záróvizsgánál nem kizáró tényező. Eközben például az elektromos,  villamosipari szakmákban még a szakmunkásvizsga eredményébe is nagy súllyal számít bele a szintvizsga jegye.

A tanulók a szintvizsga eredményéről igazolást kapnak, azonban a magyar gyakorlattól eltérően arról a gyakorlati képzőhelyet is értesítik, és nem csak az érdemjegyről: az értékelésben arról is tájékoztatják a céget, hogy a tanuló további képzése során mely területekre kell nagyobb hangsúlyt fektetni. Ez nagyban segítheti, hogy a gyakorlati képzés olyan módon folytatódjon, ami a leghatékonyabban segíti a hiányosságok pótlását. Javasolni fogom a döntéshozóknak, hogy nálunk is legyen kötelező a gyakorlati képzőhely értesítése a szintvizsga eredményéről és a diák készségeiben mutatkozó esetleges hiányosságokról!
Nálunk az információáramlás a képzőhely és az iskola között sajnálatosan egyirányú. A szakképzési törvény előírja a tanuló és a gyakorlati képzését folytató gazdálkodó szervezet egymással szembeni kötelezettségeit, amelynek lényeges – és központilag nem szabályozott –feltételeit a tanulószerződés rögzíti. A tanulói jogviszony alapján az iskola és a tanuló feladatait, kötelességeit az oktatásra és szakképzésre vonatkozó törvények szintén egyértelműen meghatározzák. Ugyanakkor a törvények szinte semmilyen szinten nem foglalkoznak az iskola és a képzőhely közötti kapcsolat szabályozásával. Egyedül azt határozzák meg, hogy a képzőhely az iskolát köteles informálni a tanuló gyakorlati előmeneteléről és esetleges hiányzásáról. Semmilyen kötelezettséget nem ír elő ugyanakkor a törvény az iskola részére, így a képzőhelyek általában nem kapnak automatikusan / sőt, többnyire egyáltalán nem / tájékoztatást az iskolától a tanuló előmenetelére vonatkozóan. Ez nem feltétlenül jelent problémát, de súlyos gondot jelent a vállalkozásnak akkor, ha nem értesül azonnal a tanuló esetleges súlyos fegyelemsértéséről, bukásáról, az iskolából való kimaradásáról vagy kizárásáról, tanulmányai befejezéséről, vagy arról, hogy /pl. a szintvizsga sikertelensége miatt/ a diák más szakmát választott, vagy másik iskolában folytatja tanulmányait. Ezek legtöbbje ugyanis a tanulói jogviszony megszűnésével jár együtt, ami a tanulószerződés megszűnését vonja maga után. Erről pedig a gyakorlati képzőhelynek azonnal bejelentést kellene tennie a NAV felé – ha tudomást szerezne róla.

Ha egyszer az iskola és a képzőhely munkájának „tárgya” /illetve alanya/ ugyanaz a diák, felvetődik, hogy nem lenne-e célszerűbb a szorosabb együttműködés a két szervezet között, főként a kritikus esetekben. Például, nem lenne-e indokolt a problémás tanuló fegyelmi tárgyalására a gyakorlati oktatót is meghívni, vagy legalább a véleményét kikérni a tanulóval kapcsolatosan. Nem egy olyan esetet ismerek, amikor az iskolakerülő diák a legszorgalmasabb volt a gyakorlati képzőhelyen, ahonnan egy percet sem hiányzott. Sőt olyat is ismerek, akit igazolatlan hiányzásai miatt kizártak az iskolából, de erről nem értesítették a képzőhelyet, ahová a diák még több mint két hónapig /akár betegen is / eljárt „gyakorlatra”   

Hazai gyakorlatunkhoz képest Németországban feltűnően nagy hangsúlyt fektetnek a nyelvtanulásra. Ez a munkaerő piaci mobilitás, a későbbi külföldi szakmai tapasztalatszerzés és az idegen nyelvű szakirodalom tanulmányozása szempontjából egyaránt fontos lenne. Sajnos a mi fiataljaink ennek szükségességét többnyire még nem látták be, a nyelvtanulásra igen nehezen motiválhatóak. Sok esetben egyedüli motivációként az ország elhagyásának szándéka jelenik meg.

Információim szerint a német fiatalok kétharmada 15 éves kora után a szakképzési rendszerben tanul tovább. Nálunk ez az arány sokkal rosszabb, a jó szakmunkának, szakmunkásnak nincs rangja és tekintélye.

Németországban is jellemző, hogy az utóbbi időben a szakmunkásképzőkbe csak a gyengébb képességű gyerekek jelentkeznek. Ez nálunk a sokkal kisebb ilyen irányultságú diáklétszám miatt lényegében a legesleggyengébb tanulókat jelenti. Ez megnehezíti a képzésüket, és tovább rontja a – belőlük képezhető - szakmunkások társadalmi megítélését.

Utómunka

Összegzésként elmondhatom, nagyon örülök, hogy részt vehettem ezen a tanulmányúton, betekintést nyerhettem a német nyelvterület szakképzési rendszerébe, olyan hasznos információkat szerezhettem, amelyeket megoszthatok a magyar szakképzésben aktívan részt vevő barátaimmal, pedagógus kollegáimmal és a gyakorlati képzésben tevékenykedő – vagy arra alkalmas, csak információhiány miatt ilyen feladatot eddig nem vállaló – vállalkozó ismerőseimmel. 

     Mivel a magyar szakképzési rendszer sokban hasonlít a némethez, lényegesnek tartottam azoknak a szempontoknak a kiemelését, amitől az a rendszer vagy bizonyos elemei eredményesebbek, amelyeket a munkám során és a nevelői értekezleteken is ismertetni fogok.
    Jó gyakorlatot láttam arra, hogy a németországi gazdaság lényegesen hangsúlyosabban vesz részt a szakképzés alakításában, minőségi ellenőrzésében. A kereslet-vezérelt szakképzésnek éppen a vállalkozások, cégek nagyobb befolyása miatt sokkal szabályozottabb és hatékonyabb rendszere épült fel. A cégek a gyakorlati képzés elsődleges gazdái, az oktatási rendszer a gazdaság „megrendelései” tükrében nyújtja szolgáltatásait sokkal nagyobb rugalmassággal, mint Magyarországon. Ehhez azonban egy lényegesen stabilabb makrogazdasági környezet és gazdaságilag sokkal erősebb vállalkozások adják a lehetőséget. Ismerőseimnek, a pályaválasztás előtt álló diákoknak és szüleiknek mindenképpen ezekre a lehetőségekre fogom a figyelmét felhívni!
   Biztatok mindenkit a német példa követésére, miszerint ők a tanulószerződés megkötésekor már a leendő munkaerő utánpótlásukat látják, így sokkal inkább érdekeltek a képzés minőségi követelményeinek a fenntartásában. Magyarországon a gazdálkodó szervezetek gyakorlati képzésében való motivációjában sokszor nem kap elég nagy  hangsúlyt az anyagi érdekeltség ami végül kihat a képzés eredményességére, ezért ennek a fontosságát a német példa alapján ahol tudom, minden fórumon hirdetem. 

Javaslataimat, - ahogy fentebb is írtam – eljuttatom az iskola vezetésének és az intézményfenntartónak, valamint a nevelőtestületi értekezleteken is továbbadom. Bízom benne, hogy ezzel hozzájárulhatok a magyar szakképzés színvonalának, eredményességének javításához.  

                                                                          Gulyásné Tímár Ilona
